Diari Oficial de la Generalitat Valenciana


Sumari del DOGV 1055, del 02-05-1989 (1989/813760)

DECRET 52/1989, de 18 d'abril, del Consell de la Generalitat Valenciana, pel qual s'aprova la creació de la Comissió de Seguretat Radiològica de la Comunitat Valenciana.
-------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1989/04/18/52**

### Versions

 22/12/2015 - Actualitat  Text inicial: 03/05/1989 - 21/12/2015 

### Dades del document

Número de DOGV
:   1055

Data del DOGV
:   02-05-1989

Secció del DOGV
:   DISPOSICIONS GENERALS

Número del document
:   1989/813760


Data del document
:   18-04-1989

Organisme emissor
:   Conselleria d'Administració Pública

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Disposició derogada 22.12.2015**

**Decret 52/1989, de 18 d'abril, del Consell de la Generalitat Valenciana, pel qual s'aprova la creació de la Comissió de Seguretat Radiològica de la Comunitat Valenciana.**

**[(DOCV núm. 1055 de 02.05.1989)](http://www.docv.gva.es/datos/1989/05/02/pdf/1989_813760.pdf) Ref. 0906/1989**

La Llei 15/1980, de 22 d'abril, va crear el Consell de Seguretat Nuclear com a organisme independent de l'Administració de l’Estat i únic competent en matèria de seguretat nuclear i protecció radiològica a l’Estat Espanyol.

La disposició addicional tercera d'aquesta Llei estableix que el Consell de Seguretat Nuclear «podrà encomanar a les Comunitats Autònomes l’exercici de les funcions que hi siguen atribuïdes, segons els criteris generals que per al seu exercici acorda el mateix Consell».

Per raó de la disposició addicional citada, el Consell de Seguretat Nuclear i la Generalitat Valenciana firmaren el 27 de novembre de 1986 l'Acord de comanda de funcions.

En aquest Acord de comanda de funcions, bàsicament, es va considerar que la Generalitat Valenciana realitzaria les funcions següents:

1. Vigilància radiològica ambiental a l’exterior de les instal·lacions nuclears ubicades a la Comunitat Valenciana.

L’abast d'aquesta comanda es refereix, exclusivament, a la gestió de les mesures dels nivells de radiació i a l'anàlisi radioquímica de mostres representatives dels camins d'exposició relacionats amb l’ésser humà.

Aquesta vigilància dels nivells de radiació, així com dels mostratges, seran realitzats a l’entorn pròxim de les instal·lacions ubicades en el territori de la Comunitat Valenciana (Central Nuclear de Cofrents).

2. Inspecció del funcionament de les instal·lacions radioactives, que comprén la realització d'inspeccions a les instal·lacions que en el moment present o en el futur disposen d'autorització d'engegament, així com les instal·lacions que utilitzen aparells generadors de raigs X amb finalitats mèdiques, que es troben ubicades en la demarcació territorial de la Comunitat Valenciana, segons la legislació vigent.

Així mateix, s'inclou la inspecció de les Unitats de Protecció Radiològica ubicades i que presten els seus serveis en la demarcació territorial de la Comunitat Valenciana.

3. Inspecció de transports de substàncies nuclears o materials radioactius quan el seu recorregut efecte, dins el territori nacional, únicament al territori de la Comunitat Autònoma Valenciana. S'inclou la inspecció del transport de residus radioactius originats en aquesta comunitat i la gestió de la qual exigesca el seu trasllat fora d'ella.

Una vegada acreditada per la Generalitat Valenciana la disposició dels mitjans materials i personals necessaris per al desenvolupament de les funcions encomanades d'acord amb allò establert, el 19 d'octubre de 1988 es va subscriure l'Acta d'entrada en vigor de la comanda.

Pel Decret del President de la Generalitat Valenciana 1/1988, de 18 de gener, s'assignaren a la Conselleria d’Administració Pública les funcions derivades de l'Acord de comanda.

Això tanmateix, per tal de millorar l’eficàcia de l’exercici de les funcions de la Comanda, i després de tenir en compte que les instal·lacions radioactives, la inspecció de les quals s’encomanen, són utilitzades en activitats diverses i complementàries d'altres en l'autorització d'engegament de les quals intervenen diversos organismes, cal la creació d'una Comissió

de Seguretat Radiològica de la Comunitat Valenciana, en la qual s'integren representants dels esmentats organismes.

Així mateix, amb la creació de la Comissió es compleix el requeriment en aquest sentit realitzat per les Corts Valencianes, segons Resolució 65/11 del Ple d'aquestes.

Per això, a proposta del Conseller d’Administració Pública i prèvia deliberació del Consell de la Generalitat Valenciana, en sessió celebrada el dia 18 d'abril de 1989,

DECRETE

**Article 1. Adscripció** ****[1]****

La Comissió de Seguretat Radiològica de la Comunitat Valenciana, creada pel Decret 52/1989, de 18 d'abril, del Consell, quedarà adscrita a la conselleria competent en la gestió de l'acord d'encàrrec de funcions subscrit entre la Generalitat i el Consell de Seguretat Nuclear.

**Article 2. Naturalesa** ****[2]****

La Comissió es configura com a òrgan col·legiat de caràcter coordinador, consultiu i deliberant entre els departaments de la Generalitat, per a les competències que la Generalitat té assignades en relació amb instal·lacions o activitats en les quals puga donar-se la presència de risc radiològic, així com en aquelles funcions encarregades pel Consell de Seguretat Nuclear, tot això respectant la Llei 15/1980, de 22 d'abril, de creació del Consell de Seguretat Nuclear, reformada per la Llei 33/2007, de 7 de novembre, la qual configura este ens com a l'únic organisme competent en matèria de seguretat nuclear i protecció radiològica, independent de l'Administració General de l'Estat.

**Article 3. Funcions** ****[3]****

Per al compliment dels seus encàrrecs, la Comissió realitzarà les funcions següents:

1. Participar en la coordinació de les accions dels departaments de la Generalitat, en el marc de les seues competències, i l'exercici de les seues funcions relacionades amb:

a) La gestió de la seguretat radiològica en tots els sectors d'activitat.

b) La protecció operacional del personal exposat professionalment a radiacions ionitzants tant en instal·lacions regulades com no regulades, així com la protecció als membres del públic i personal d'intervenció, tant en règim ordinari de funcionament com en situacions d'emergència.

c) La declaració d'activitats amb risc d'exposició a la radiació, i autorització i/o registre d'instal·lacions radioactives.

2. Informar sobre els plans d'emergència, procediments d'intervenció i protocols operatius, relacionats amb el risc radiològic.

3. Informar, durant la seua elaboració, sobre els projectes de disposicions legals o reglamentàries desenrotllats per la Generalitat que, pel fet d'afectar la seguretat de persones, l'alimentària o la del medi ambient, tinguen relació amb l'àmbit de la Comissió.

4. Impulsar i promoure accions formatives relacionades amb la seguretat radiològica.

5. Informar amb caràcter anual Les Corts sobre el desenrotllament de les funcions de la seua competència.

6. Totes aquelles que, legalment o competencialment, li siguen atribuïdes amb caràcter permanent o circumstancial.

**Article 4. Composició** ****[4]****

La Comissió de Seguretat Radiològica de la Comunitat Valenciana estarà constituïda pels membres següents:

1. Tindrà la presidència la persona titular de la direcció general de la conselleria competent en la gestió de l'acord d'encàrrec de funcions subscrit entre la Generalitat i el Consell de Seguretat Nuclear.

2. Tindrà la secretaria un/a funcionari/ària de la subdirecció general competent en la gestió de l'acord d'encàrrec de funcions subscrit entre la Generalitat i el Consell de Seguretat Nuclear, designat/da per la presidència de la Comissió.

3. Un o una vocal representant, amb rang de director/a general, de cada una de les conselleries que tinguen competències en matèria d'indústria, energia, sanitat, medi ambient, educació, agricultura, transports, prevenció de riscos laborals i coordinació de l'acció de l'Administració de la Generalitat.

4. Un o una vocal representant de l'Administració General de l'Estat, designat/da pel/la delegat/ada del Govern en la Comunitat Valenciana.

**Article cinqué**

A efectes consultius, podran ser convocats a les reunions de la Comissió altres càrrecs de la Generalitat Valenciana o d'altres Administracions, així com persones de reconeguda competència professional o científica quan ho exigesca la naturalesa dels assumptes a tractar, que participaran amb veu però sense vot.

**Article sisé**

Per tal de complir millor les seues funcions, la Comissió podrà requerir de qualsevol entitat o persona pública o privada la informació necessària per tal d'elaborar i executar les normes i plans relacionats amb la seguretat radiològica.

**Article seté**

Per a l'estudi d'aspectes concrets, dins les funcions de la Comissió, podran crear-se Comissions Tècniques o Grups de Treball.

**Article vuité**

La Secretaria de la Comissió actuarà com a òrgan i suport administratiu permanent d'aquesta.

**Article nové**

El règim de constitució, convocatòria, adopció d'acords i, en general, de funcionament de la Comissió s'ajustarà al que estableix la Llei de Procediment Administratiu.

**Article 10. Periodicitat de les reunions** ****[5]****

La Comissió es reunirà, almenys, una vegada cada sis mesos en sessió ordinària i, amb caràcter extraordinari, quan la presidència ho considere necessari, per iniciativa pròpia o a instància d'un terç dels seus components

DISPOSICIÓ DEROGATÒRIA

Queden derogades totes aquelles normes de rang igual o inferior que contradiguen el que disposa aquest decret.

DISPOSICIONS FINALS

**Primera**

Es faculta el Conseller d’Administració Pública perquè dicte totes aquelles disposicions que siguen necessàries per al desplegament i execució d'aquest decret.

**Segona**

Aquest decret vigirà l’endemà de la seua publicació al Diari Oficial de la Generalitat Valenciana.

València, 18 d'abril de 1989.

El President de la Generalitat,

JOAN LERMA I BLASCO

El Conseller d’Administració Pública,

JOAQUIM AZAGRA I ROS

 

---

****[1]****Article redactat segons el **[Decret 54/2012, de 30 de març](http://www.docv.gva.es/index.php?id=26&tl=Decreto%20578%2F1995&url_lista=%26TEXTO_LIBRE%3DDecreto%2520333%2F1995%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=003335/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D54%26ANYO_DISPOSICION%3D2012)**, del Consell, de modificació del Decret 52/1989, de 18 d'abril, pel qual es va aprovar la creació de la Comissió de Seguretat Radiològica de la Comunitat Valenciana (DOCV núm. 6746 de 02.04.2012) Ref. Base de dades 003335/2012.

****[2]****Ibídem.

****[3]****Ibídem.

****[4]****Ibídem.

****[5]****Ibídem.


Còpia Permalink ELI